የዜጎች ማሰቃያ መሆኑ የሚነገርለት ማዕከላዊ ተዘጋ
ጋዜጠኞች እስክንድር ነጋና ተመስገን ደሳለኝን ጨምሮ 11 ግለሰቦች ከእስር ተፈቱበጣልያንና በኢትዮጵያውያን መሃንዲሶች እንደተገነባ የሚነገረው በተለምዶ ማዕከላዊ ተብሎ የሚጠራው የፌዴራል ወንጀል ምርመራ ማዕከል ከመጋቢት 27 ቀን 2010 ዓ.ም. ጀምሮ መዘጋቱ ታወቀ፡፡ከፒያሳ ቅዱስ ጊዮርጊስ ቤተ ክርስቲያን ወደ አዲሱ ገበያ በሚወስደው መንገድ በስተቀኝ በኩል ከሰሜን ሆቴል ዝቅ ብሎ የሚገኘው የእስረኞች ማቆያና ምርመራ ማዕከል የተዘጋው በውስጡ የነበሩ ተጠርጣሪዎች ወደ አዲስ አበባ ፖሊስ ኮሚሽንና ሌሎች እስር ቤቶች በማዘዋወር መሆኑ ታውቋል፡፡በተለይ በከፍተኛ ወንጀል ማለትም በሽብር ተግባር ወንጀል ተጠርጥረው የሚታሰሩ ዜጎች ከፍተኛ ድብደባና ስቃይ በዚሁ ማዕከል እንደሚፈጸምባቸው በእስር ቆይተው የተለቀቁና በጊዜ ቀጠሮ በተለያዩ ፍድር ቤቶች የቀረቡ እስረኞች ሲገልጹ እንደነበር ይታወሳል፡፡መመርመሪያ ማዕከሉ የተለያዩ ማሰቃያ ቦታዎች እንዳሉት ታስረው የቆዩና የተፈቱ ግለሰቦች በተለይ ከደርግ ዘመነ መንግሥት ጀምሮ እስካሁን ድረስ ሲገልጹ መቆየታቸው ይታወሳል፡፡የወንጀል ምርመራ ማዕከሉ የተዘጋው ታህሳስ 25 ቀን 2010 ዓ.ም. የኢትዮጵያ ሕዝቦች አብዮታዊ ዴሞክራሲያዊ ግንባር (ኢሕአዴግ) አራቱ አባል ድርጅቶች ሊቃነ መናብርት የግንባሩ ሥራ አስፈጻሚ ኮሚቴ ለ17 ቀናት ሲያካሂድ የከረመውን ግምገማ አስመልክተው በሰጡት ጋዜጣዊ መግለጫ ማዕከሉ እንደሚዘጋና ወደ ሙዚየምነት እንዲቀየር የተናገሩትን ተከትሎ ነው፡፡በሌላ በኩል በጋዜጠኛ ተመስገን ደሳለኝ መኖሪያ ቤት ተሰባስበው በእስር ቆይታቸው ወቅት ስላሳለፏቸው ጊዜያት በመወያየትና ምሳ በመመገብ ላይ እያሉ አርማ የሌለው ሰንደቅ ዓላማ ተጠቅመዋል ተብለው መጋቢት 16 ቀን 2010 ዓ.ም. በቁጥጥር ሥር ውለው የነበሩት ጋዜጠኛ እስክንድር ነጋ፣ ጋዜጠኛ ተመስገን፣ ጦማሪ ማሕሌት ፈንታሁን፣ ጦማሪ በፍቃዱ ኃይሉና አቶ አንዷለም አራጌን ጨምሮ 11 ግለሰቦች ከ12 ቀናት የእስር ቆይታ በኋላ መጋቢት 26 ቀን 2010 ዓ.ም. ተፈትተዋል፡፡